Twee by lughawe vas oor dwelmsTwee verdagtes is die afgelope twee weke by die OR Tambo-lughawe in hegtenis geneem nadat daar glo groot hoeveelhede dwelms in hul besit gevind is. ŉ 23-jarige man sal Donderdag in die Kempton Park-landdroshof verskyn op aanklag van die besit van en handel in dwelms. Hy is Dinsdag in hegtenis geneem nadat daar glo kokaïen ter waarde van R1,5 miljoen in sy besit gevind is, het lt.kol. Katlego Mogale, polisiewoordvoerder, gesê. “Die verdagte is tydens ŉ roetinedeursoeking in hegtenis geneem. Die verdagte is voorgekeer en sy bagasie is deursoek nadat hy van Sao Paolo, Brasilië, in Suid-Afrika aangekom het.” Volgens Mogale het die 24-jarge Dimitri Keller intussen Vrydag in die Kempton Park-landdroshof verskyn nadat hy verlede Woensdag by die lughawe in hegtenis geneem is. Keller het glo probeer om 45 kg van die dwelm Khat op ŉ vlug na Frankfurt, Duitsland, te smokkel. Volgens Mogale is hy in hegtenis geneem nadat sy bagasie deursoek is. Hy moet weer op 30 Julie in die hof verskyn en bly in aanhouding.